Life Esidimeni: Beampte huil histeries, sê jammerHannah Jacobus tydens die verhoor. Foto: ANA. Hannah Jacobus, adjunkdirekteur by die Gautengse departement van gesondheid, wat in beheer was van die keuring van die NRO’s waar 143 psigiatriese pasiënte gedurende die Life Esidimeni-tragedie dood is, was Vrydag ontroosbaar terwyl sy erken het dat dit verkeerd was om nie die projek stop te sit waartydens die pasiënte dood is nie. “Ek voel so verneder, so nutteloos,” het Jacobus gesê terwyl sy histeries gehuil en die families van die oorledenes om verskoning gevra het. “Ek is jammer vir die pyn en hartseer wat die families beleef. Ek wil vir die land in geheel jammer sê oor die instelling van die projek wat soveel sterftes tot gevolg gehad het. Ek is spyt dat ek nie meer gedoen het om die projek van mý kant te keer nie,” het Jacobus gesê. Donderdag het sy die skokaankondiging gemaak dat haar hoof, die direkteur van geestesgesondheid, dr. Makgabo Manamela, haar opdrag gegee het om die lisensies uit te reik sonder om die korrekte prosedures te volg. Jacobus het toegegee dat daar ŉ kultuur van vrees in die departement was en sy kon nie behoorlik haar werk doen nie. “Op ŉ manier was ek bang vir dr. Manamela, want sy wou nie na enigiemand luister nie. Ek was lugtig vir ander beamptes. “Ek het wyser geword; ek is verskriklik jammer dat ek toegelaat het dat die bestuur my boelie. Ek bid en vra dat mense saam met my bid dat ek oor hierdie skuldgevoelens kan kom,” het Jacobus gesê. Jacobus het vroeër tydens kruisondervraging van Lilla Crouse van Legal Aid SA erken dat Manamela aan hulle gesê het dit was Qedani Mahlangu, voormalige LUR vir gesondheid, se plan om die departement se kontrak met Life Esidimeni te beëindig. Jacobus is onderwerp aan ŉ dissiplinêre verhoor en het ŉ finale waarskuwing ontvang. Sy dien steeds as die provinsie se adjunkdirekteur nadat sy vir ses maande op ŉ proeftyd geplaas is. Afgetrede adjunkhoofregter Dikgang Moseneke het die dissiplinêre verhoor as ŉ tik oor die vingers beskryf. “Jy het ŉ finale waarskuwing ontvang ná al daardie lyding en sterftes. Jy kom darem baie lig daarvan af, reg? Dis asof jy laat by die werk aangekom het. Dink jy ŉ geskrewe waarskuwing is genoeg straf?” het Moseneke gesê. “Die emosionele en persoonlike uitwerking is veel erger as die geskrewe waarskuwing. Ek ly nog daaraan,” het Jacobus gesê. Mahlangu, wat wyd beskuldig word vir die mislukte projek, sal glo Maandag getuig.